El Museu de les Clarisses acull fins al desembre la mostra 'La matèria de l'Art'
15 setembre 2022

## El Museu de les Clarisses acull fins al desembre la mostra 'La matèria de l'Art'15 setembre 2022Última actualització: 15 setembre 2022

![](../gestion/img/ce9d629b3d9a50ceb502c49a942d76ac638250ea5ee94a342053011623d6084b.jpg)  
  

El Museu de les Clarisses acull des de hui la mostra "La matèria de l'Art", una exposició que romandrà oberta al públic fins al mes de desembre. Una iniciativa que s'emmarca dins les activitats programades per la celebració de l'Any Jubilar en honor de Sant Francesc de Borja.

Es tracta d'una mostra que possibilita veure algunes de les obres del patrimoni artístic que acull el Monestir de Santa Clara que fins ara no havien estat exposades. Obres com el retrat de sant Francesc de Borja, de l'escola de Valdés Leal.  
D'aquesta manera, la mostra no només exposa les obres seleccionades sinó que n'exhibeix l'interior gràcies a la utilització de radiografies, fotografies amb llum ultraviolada o imatges dels reversos de les obres després de passar el filtre de diferents tipus de llums.

L'acte d'obertura de la mostra ha comptat amb l'assistència de l'alcalde de Gandia, José Manuel Prieto; qui ha estat acompanyat per Joan Aliaga, director del Museu de Santa Clara; el regidor delegat de Cultura, Nahuel González, així com altres membres de la corporació municipal.

**Joan Aliaga** s'ha referit a la mostra com una exposició que "_hem tingut molta cura i on hem escollit una xicoteta quantitat d'obres relacionades amb el sant Patró de Gandia". El treball ha estat realitzat a les aules i els laboratoris de la Universitat Politècnica, en concret els departaments d'Història de l'Art, i de Conservació i Restauració. "Aquesta exposició mostra els treballs de diagnòstic d'una manera divulgativa i aporta moltíssima informació de les obres als visitants_".

**Nahuel González** va voler agrair a Joan Aliaga i a les Clarisses la seua col·laboració per posar en marxa la mostra. "_Estem davant de dies molt importants per a la cultura de Gandia. L'Any Jubilar serveix per a valorar i posar en perspectiva el nostre patrimoni. El Museu de Santa Clara és ja tot un referent a la Comunitat Valenciana_".

Finalment, **José Manuel Prieto** ha destacat que aquesta és una de les tres exposicions amb què es completen les activitats de l'Any Jubilar. Prieto ha informat que el quadre de sant Francesc de Borja, de l'escola de Valdés Leal, ja forma part del patrimoni de la ciutat després d'haver estat adquirit pel consistori. "_Aquest quadre passa ja a formar part de la col·lecció museística de la ciutat que, juntament amb aquesta col·lecció, ve a engrandir el conjunt de les obres que formen part del nostre llegat_".

[Twittear](https://twitter.com/share)